กระทรวงการต่างประเทศ ระบุไม่ได้นิ่งนอนใจ กรณีการปลอมแปลงการตรวจลงตราแบบใช้ตรายางประทับตรวจลงตราของชาวเมียนมา พร้อมประสานงานกับ สตช.เพื่อให้รับทราบถึงการตรวจพบการปลอมแปลงอย่างใกล้ชิด
นางสาวบุษฎี  สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่าตามที่ปรากฎรายงานข่าวเกี่ยวกับการปลอมแปลงการตรวจลงตราแบบใช้ตรายางประทับตรวจลงตราของชาวเมียนมานั้น กระทรวงการต่างประเทศ ไม่ได้นิ่งนอนใจ และได้รีบสั่งการให้ สถานเอกอัครราชทูต ณ กรุงย่างกุ้ง แต่งตั้งคณะกรรมการตรวจสอบข้อเท็จจริงกรณีดังกล่าว ซึ่งปรากฎผลพบว่าการดำเนินการของฝ่ายกงสุลของสถานเอกอัครราชทูตเป็นไปตามแนวปฏิบัติและขั้นตอนที่รัดกุมทุกประการ ส่วนการปลอมแปลงที่เกิดขึ้นไม่ได้เกิดขึ้นจากภายในสถานเอกอัครราชทูต แต่เป็นการดำเนินการจากภายนอก  ทั้งนี้ ทันทีที่สถานเอกอัครราชทูตตรวจพบการปลอมวีซ่าแล้วนั้น กระทรวงการต่างประเทศ ได้ประสานงานกับสำนักงานตำรวจแห่งชาติอย่างใกล้ชิดเพื่อให้รับทราบถึงการตรวจพบการปลอมแปลงการตรวจลงตราและขอความร่วมมือในการสอดส่องและหามาตรการเพื่อป้องกัน



นอกจากนี้ สถานเอกอัครราชทูตได้หารือกับฝ่ายเมียนมาอย่างใกล้ชิดเพื่อขอความร่วมมือในการตรวจสอบซึ่งฝ่ายเมียนมายินดีให้ความร่วมมือในการตรวจสอบข้อเท็จจริงและจับกุมกลุ่มมิจฉาชีพต่อไป รวมทั้งจัดระเบียบเพื่อไม่ให้มีการแสวงผลประโยชน์เช่นนี้อีก